Ilkivallasta kärsivä yrittäjä laittoi lehteen ilmoituksen, jossa lupasi 10 000 euroa rahaa rikollisen ilmiantajalle. Tekijän nimi selvisi nopeasti. Poliisi ei kuitenkaan voi ottaa häntä kiinni.

Mistä on kyse? Kouvolassa toimiva kiinteistöyhtiö on kärsinyt jo jonkin aikaa ilkivallasta

Yrittäjä kyllästyi poliisin hitaaseen tutkintaa ja lupasi 10 000 euron vinkkipalkkion syyllisen ilmiantajalle

Tekijän nimi selvisi nopeasti useiden vinkkien avulla

Poliisi odottaa, että vinkinantajat kertoisivat tietonsa poliisille

Kouvolassa toimiva kiinteistöyhtiö on kärsinyt jo jonkin aikaa ilkivallasta. Yrityksen omistaman varaston seinää on töhritty ja aitaa rikottu.

– Useiden metrien kokoisten töhryjen siivoaminen on aika kallista touhua. Vahingot ovat meillä jo noin 20 000 euroa, sanoo Kiinteistö Oy Kouvolan Autotalon toimitusjohtaja Jukka Heiskanen.

Heiskanen teki ilkivallasta rikosilmoituksen poliisille muutama viikko sitten. Poliisin toiminta oli hänen mielestään kuitenkin liian hidasta, joten hän päätti etsiä syyllisen itse.

– Laitoin lehteen ilmoituksen, jossa lupasin ilmiantajalle 10 000 euron vinkkipalkkion. Heti seuraavana päivänä sain useilta henkilöiltä tiedon tekijästä. Kaikissa viesteissä oli sama nimi.

Sitä, millä perusteella vinkkipalkkio on useille ilmiantajille jaettu, Heiskanen ei kerro.

– Se on hoidettu reilulla periaatteella. Enempää en kommentoi.

Puumerkkejä ympäri kaupunkia

Heiskanen on myös selvittänyt, että töhrijä on maalannut puumerkkejään ympäri Kouvolaa. Mies toimitti tietonsa poliisille, mutta poliisin reaktio rikoksen omatoimiseen selvittämiseen ei ollut sitä, mitä hän toivoi.

Poliisi ei ole löytänyt kolmessa viikossa edes heille toimitettua maalipurkkia, jossa on tekijän sormenjäljet. Jukka Heiskanen

– Poliisissa todettiin, että he eivät ei voi tehdä mitään ellei ole kahta valaehtoista todistajaa, jotka ovat nähneet teon.

Heiskanen on erittäin tyytymätön poliisin toimintaan.

– Tällä perusteella ei selvitettäisi yhtäkään rikosta Suomessa. Heiltä puuttuu kaksi asiaa: ammattitaito ja halu selvittää. He eivät tee omaa työtään. He eivät ole löytäneet edes kolme viikkoa sitten poliisille toimitettua maalipurkkia, jossa on tekijän sormenjäljet.

Poliisi: Huhuja

Poliisin mukaan se ei voi hyökätä kenenkään kotiin tällaisen ilmiannon perusteella.

– Kenen oikeustajun mukaista olisi viedä putkaan henkilö, josta olemme saaneet vain nimen? Kyseessä voi olla vaikkapa ilkeämielinen ilmianto. Huhujen perusteella emme voi tehdä mitään, siinä lähtisi poliisilta uskottavuus, sanoo apulaispoliisipäällikkö Keijo Kolsi Kaakkois-Suomen poliisilaitokselta.

Kolsin mukaan poliisin pitää päästä kontaktiin tietolähteen kanssa ja arvioida sitä kautta tietojen paikkansapitävyys.

– Vinkin antajien pitäisi lähestyä poliisia. Ilman sitä keinot ovat vähissä. Se ei ainakaan vahvista lähtökohtia, jos kerrotaan yksityishenkilölle syyllisen nimi maksua vastaan ilman mitään totuusvastuuta. Poliisi tekee arvion siitä, kuinka uskottava kertomus on.

Huhujen perusteella emme voi tehdä mitään. Keijo Kolsi

Tutkinta aloitettu

Tapauksen tutkinnanjohtaja, rikoskomisario Timo Kuokkanen kertoo, että se pyrkii saamaan asianomistajan – eli yrittäjän – kuultavaksi ensi viikolla. Hän sanoo, että esimerkiksi teknistä tutkintaa on jo tehty.

– En lähde revittelemään yksityiskohtia sen tarkemmin. Katsomme, mitä hän kertoo ja mistä nimi on tullut. Kun kertomus on olemassa, tiedämme, miten suhtautua hänen antamiinsa tietoihin, Kuokkanen toteaa.

Yrittäjän mukaan poliisi ei ole ottanut mitään yhteyttä.

– Heillä ei ole pienintäkään pyrkimystä tutkia asiaa. Jos heillä olisi tarkoitus kuulla minua, he varmaan olisivat yrittäneet sopia ajankohdasta. Näin ei ole tapahtunut, Jukka Heiskanen sanoo.

Henkirikokset ja lapset etusijalla

Poliisi muistuttaa, että tutkinnassa olevat jutut etenevät tietyllä aikataululla sen mukaan, kuinka vakava rikos on kyseessä.

– Meillä on kuitenkin aika paljon juttuja tutkinnassa. Henkeen ja terveyteen sekä lapsiin kohdistuvat rikosepäilyt ovat etusijalla.

Emme voi suosia ketään jonkun toisen kustannuksella. Timo Kuokkanen

Kuokkanen sanoo, että kaikki vahingontekorikokset ovat samalla viivalla.

– Kaikkia pitää kohdella samalla tavalla. Emme voi suosia ketään jonkun toisen kustannuksella.

Laki ei säädä todistajien määrää

Asianajajan arvion mukaan poliisi voi arvioida todisteita siinä mielessä vapaasti, että esimerkiksi todistajien määrää ei ole lailla säädetty.

– Suomessa tapahtuu paljon rikoksia, joita tutkitaan ja joista tuomitaan esimerkiksi teknisen näytön perusteella, vaikka ei ole yhtään silminnäkijää, sanoo asianajaja Jarkko Männistö.

Pakkokeinolain mukaan poliisi ei kuitenkaan pääsääntöisesti voi pidättää ketään elleivät laissa säädetyt edellytykset täyty. Yleensä edellytetään, että epäiltävän rikoksen ankarimpana seuraamuksena on oltava vähintään vuosi vankeutta.

Lisäksi edellytetään rikoksen jatkamisvaaraa, karkaamisvaaraa tai sitä, että henkilön vapaanaolo haittaa tutkintaa.

– Vahingonteosta voidaan pidättää, mutta pidättämisen edellytykset arvioidaan tapauskohtaisesti eikä asiaa voi arvioida tuntematta tapauksen yksityiskohtia, Männistö kertoo.

Männistön mukaan yleisemmin tällaisista rikoksista epäillyt kutsutaan poliisiasemalle kuultavaksi.

Vinkkipalkkio ei mennyt hukkaan

Entä, jos poliisi ei saa omien tutkimustensa kautta syyllistä selville?

– Meillä on selvät suunnitelmat, ettei syyllinen pääse enää töhryjä tekemään. Mutta en minä niitä kerro, Kiinteistö Oy Kouvolan Autotalon toimitusjohtaja Jukka Heiskanen toteaa.

Meillä on selvät suunnitelmat, mutta en minä niitä kerro. Jukka Heiskanen

Heiskanen ei ajattele, että iso vinkkipalkkio olisi mennyt hukkaan.

– Olemme selvittäneet asian, joka kuuluisi virkamiehen tehtäväksi. Olen tyytyväinen, että meidän toiminnallamme asian selvittämiseen meni muutamia tunteja. Tämä osoittanee poliisin kyvyt, Heiskanen sanoo.

Asiasta kertoi ensimmäisenä Kouvolan Sanomat.